Harpa hlutskörpust í arkitektasamkeppni Evrópu Harpa hlutskörpust í arkitektasamkeppni Evrópu Í dag var tilkynnt að Harpa hefði orðið hlutskörpust í arkitektasamkeppni Evrópu og hljóta arkitektar og hönnuðir hennar þar með Mies van der Rohe verðlaunin sem veitt eru fyrir nútíma arkitektúr . Verðlaunin hafa verið veitt undanfarin 25 ár en hin virta Mies van der Rohe stofnun í Barcelona vinnur náið með dómnefnd að útnefningu til verðlaunanna . Harpa var fyrr á þessu ári valin til úrslita í arkitektasamkeppninni ásamt fimm öðrum byggingum í Evrópu en alls voru sendar inn 335 tillögur af byggingum frá 37 löndum . Verðlaunin eru því gríðarlegur sigur fyrir arkitekta og hönnuði sem komu að hönnun Hörpu . Tilnefndir til verðlauna vegna Hörpunnar eru : Batteríið arkitektar , Henning Larsen Architects og stúdíó Ólafs Elíasson . Peer Teglgaard Jeppesen frá Henning Larsen Architects sagði , við móttöku verðlaunanna , að arkitekta - og hönnunarteymið væri að sjálfsögðu afar stolt af verðlaununum . Harpa væri árangur frábærs samstarfs mjög margra aðila sem lögðu mikið á sig til að verkefnið gengi upp . Við hjá ÍAV erum afar stolt yfir því að hafa séð um verk - og hönnunarstjórn ásamt því að vera aðalverktaki Hörpu .